Manchester United mætir Roma í undanúrslitum Evrópudeildarinnar í fótbolta og Arsenal mætir Villareal. Átta liða-úrslitum keppninnar lauk í gærkvöld.
Manchester United sló spænska liðið Granada út í 8-liða úrslitum í gær en United vann einvígið samanlagt 4-0. Tvö mörk voru skoruð í leik gærkvöldsins. Fyrra markið skoraði Úrúgvæinn Edison Cavani snemma leiks og bætti Jesus Vallejo við sjálfsmarki undir lok leiksins og þar við sat. United mætir ítalska liðinu Roma í undanúrslitum en Roma hafði betur gegn Ajax. Roma vann fyrir leikinn 2-1 en leikurinn í gær endaði með 1-1 jafntefli og vann Roma því samanlagt 3-2. Þá sló Villareal Dinamo Zagreb út í 8-liða úrslitunum. Villareal vann leikina tvo samanlagt 3-1 og mun mæta Arsenal í undanúrslitum. Arsenal vann Slavia Prag frá Tékklandi örugglega í seinni leik liðanna í gær. Fyrri leiknum lauk með 1-1 jafntefli og því var mikið undir í leik gærkvöldsins. Arsenal lenti þó í litlum vandræðum í gær. Nicolas Pepe og Bukayo saka gerðu sitt markið hvor og Alexandre Lacazette skoraði tvö og lauk leiknum með 4-0 sigri Lundúnarliðsins. Fyrri leikir undanúrslitanna verða spilaðir 29. apríl og seinni leikirnir viku síðar.
Bandaríkjamaðurinn Christian Coleman, heimsmeistari í 100 metra hlaupi karla, fékk keppnisbann sitt stytt um sex mánuði eftir áfrýjun sína til Alþjóðaíþróttadómstólsins. Bannið nær hins vegar til 14. nóvember og því verður Coleman ekki á meðal keppenda á Ólympíuleikunum í Tókýó. Coleman tryggði sér heimsmeistaratitilinn á HM í Doha árið 2019 en í júní 2020 var hann dæmdur í tveggja ára keppnisbann fyrir að hafa í þrígang misst af lyfjaprófi. Coleman mun þó geta varið heimsmeistaratitla sína í 100 metra hlaupi á HM innanhúss og HM utanhúss á næsta ári.
Átta-liða úrslitum Evrópudeildarinnar í fótbolta lauk í gær. Manchester United og Roma mætast í undanúrslitum og Arsenal mætir Villareal.